b'\n_START_ARTICLE_\nEstDomains\n_START_PARAGRAPH_\nEstDomains oli veebimajutust pakkuv USA-s Delaware\'i osariigis registreeritud ettev\xc3\xb5te, mis tegutses Tartu kesklinnas. EstDomains majutas veebilehti, millel asus pahavara, lasteporno ja muu illegaalne sisu. Washington Posti ajakirjanik Brian Krebs teatas, et EstDomains "paistis olevat kurikuulsa Russian Business Networki lemmik domeeniregistreerijate seas". EstDomains oli \xc3\xbcks maailma suuremaid domeeninimede registreerijaid. 2007. aastaks kujunes EstDomainsile illegaalse sisu majutaja maine._NEWLINE_Ettev\xc3\xb5tte juht Vladimir T\xc5\xa1a\xc5\xa1t\xc5\xa1in (tuntud ka nime all "SCR") m\xc3\xb5isteti vangi, s\xc3\xbc\xc3\xbcdistatuna krediitkaardipettuses, dokumendiv\xc3\xb5ltsimises ja rahapesus. Kohtuotsus j\xc3\xb5ustus 6. veebruaril 2008. 28. oktoobril 2008 teatas Internet Corporation for Assigned Names and Numbers (ICANN), et t\xc3\xbchistab firma juhi s\xc3\xbc\xc3\xbcdim\xc3\xb5istmise t\xc3\xb5ttu EstDomainsi akrediteeringu; t\xc3\xbchistamine pidi j\xc3\xb5ustuma 12. novembril 2008. 29. oktoobril teatas ICANN, et viivitab EstDomainsi sulgemisega, oodates uurimise l\xc3\xb5ppu. EstDomains teatas, et T\xc5\xa1a\xc5\xa1t\xc5\xa1in oli astunud juhi kohalt tagasi sama aasta juunis ning on kohtuotsuse edasi kaevanud, ent EstDomains polnud ICANN-ile muudatustest teatanud. 12. novembril 2008 teatas ICANN, et EstDomains suletakse 24. novembril 2008. ICANN-i andmeil oli EstDomainsil akrediteeringu t\xc3\xbchistamise ajal 281 000 domeeninime. 25. novembril 2008 teatas veebimajutusfirma ResellerClub, et v\xc3\xb5tab EstDomainsi \xc3\xa4ri \xc3\xbcle._NEWLINE_Australian PC Authority ajakirjanik Iain Thomson nimetas T\xc5\xa1a\xc5\xa1t\xc5\xa1ini k\xc3\xb5ige halvemate tehnikafirma juhtide seas k\xc3\xbcmnendaks._NEWLINE_9. novembril 2011 avaldas FBI pressiteate T\xc5\xa1a\xc5\xa1t\xc5\xa1ini ja Poltevi arreteerimise kohta operatsiooni Ghost Click k\xc3\xa4igus.'